CELEX: 22018D1989
Language: et
Date: 2018-12-04 00:00:00
Title: ELi-CTC ühiskomitee otsus nr 1/2018, 4. detsember 2018, millega kutsutakse Suurbritannia ja Põhja-Iiri Ühendkuningriiki ühinema kaubavahetuse formaalsuste lihtsustamise konventsiooniga [2018/1989]

14.12.2018   
               
               
                  ET
               
               
                  Euroopa Liidu Teataja
               
               
                  L 317/56
               
            
         ELi-CTC ÜHISKOMITEE OTSUS nr 1/2018,
         4. detsember 2018,
         millega kutsutakse Suurbritannia ja Põhja-Iiri Ühendkuningriiki ühinema kaubavahetuse formaalsuste lihtsustamise konventsiooniga [2018/1989]
         ÜHISKOMITEE,
         võttes arvesse 20. mai 1987. aasta kaubavahetuse formaalsuste lihtsustamise konventsiooni, (1) eriti selle artikli 11 lõiget 3,
         ning arvestades järgmist:
         
                     (1)
                  
                  
                     Kaubavahetuse formaalsuste lihtsustamise konventsiooni (edaspidi „konventsioon“) artikli 11 lõike 3 kohaselt võtab nimetatud konventsiooniga moodustatud ühiskomitee otsusega vastu kutsed kolmandatele riikidele konventsiooniga ühinemiseks.
                  
               
                     (2)
                  
                  
                     Suurbritannia ja Põhja-Iiri Ühendkuningriik (edaspidi „Ühendkuningriik“) on avaldanud soovi konventsiooniga ühineda eraldi konventsiooniosalisena alates kuupäevast, mil konventsiooni Ühendkuningriigi suhtes ja Ühendkuningriigis enam ei kohaldata.
                  
               
                     (3)
                  
                  
                     Kaubavahetus Ühendkuningriigiga oleks hõlpsam, kui lihtsustataks Ühendkuningriigi ning Euroopa Liidu, Islandi Vabariigi, endise Jugoslaavia Makedoonia vabariigi, Norra Kuningriigi, Šveitsi Konföderatsiooni ja Türgi Vabariigi vahelist kaubavahetust mõjutavaid formaalsusi.
                  
               
                     (4)
                  
                  
                     Sellise lihtsustamise saavutamiseks on asjakohane kutsuda Ühendkuningriiki konventsiooniga ühinema.
                  
               
                     (5)
                  
                  
                     Ühendkuningriigi ühinemine konventsiooniga peaks jõustuma üksnes alates kuupäevast, mil konventsiooni Ühendkuningriigi suhtes Euroopa Liidu liikmesriigina enam ei kohaldata, või kui Euroopa Liit ja Ühendkuningriik peaksid kokku leppima üleminekukorras, mille kohaselt kohaldatakse konventsiooni Ühendkuningriigi suhtes ja Ühendkuningriigis, siis alates kuupäevast, mil nimetatud üleminekukord enam ei kehti,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriiki kutsutakse konventsiooniga ühinema vastavalt konventsiooni artiklile 11a alates kuupäevast, mil Ühendkuningriik ei ole enam Euroopa Liidu liikmesriik, või alates kuupäevast, mil Euroopa Liidu ja Ühendkuningriigi vaheline üleminekukord, mille kohaselt konventsiooni kohaldatakse Ühendkuningriigi suhtes ja Ühendkuningriigis, enam ei kehti.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 4. detsember 2018
            
               
                  Ühiskomitee nimel
               
               
                  eesistuja
               
               Philip KERMODE
            
         
         
            (1)  EÜT L 134, 22.5.1987, lk 2.